เริ่มวันนี้ ! กกต.ห้ามเปิดผลโพล “ผู้ว่าฯกทม.-ส.ก.” ก่อนเลือกตั้ง 7 วัน
กกต.กทม. เตือนตั้งแต่วันนี้ห้ามเปิดเผยผลโพลการเลือกตั้ง “ผู้ว่าฯ กทม.- ส.ก.” ก่อนถึงวันเลือกตั้ง 22 พ.ค.65 พร้อมย้ำผู้สมัครทุกคนปฏิบัติตามกฎหมายการเลือกตั้งอย่างเคร่งครัด
กกต.เตือนสัปดาห์นี้ห้ามเปิดโพล “ผู้ว่าฯกทม.- ส.ก.” ก่อนเลือกตั้ง 22 พ.ค.65 ย้ำผู้สมัครทุกคนปฏิบัติตามกฎหมายเลือกตั้งเคร่งครัด
15 พ.ค. 2565

นายสำราญ ตันพานิช ผู้อำนวยการการเลือกตั้งประจำกรุงเทพมหานคร (กกต.กทม.) เปิดเผยถึงการจัดทำโพลคะแนนนิยมของผู้สมัครผู้ว่าราชการกรุงเทพมหานคร (ผู้ว่าฯกทม.) หรือจัดทำโพลที่เกี่ยวกับการเลือกตั้ง ว่าขณะนี้เข้าสู่ช่วง 7 วันก่อนวันเลือกตั้ง ห้ามเผยแพร่โพลเลือกตั้ง นั้นหมายความว่า สามารถจัดทำได้ แต่ห้ามเผยแพร่เด็ดขาด เริ่มตั้งแต่วันนี้เป็นต้นไปจนถึงเวลาปิดการลงคะแนนเลือกตั้ง หรือเวลา 17.00 น. ของวันที่ 22 พ.ค.65 เพื่อป้องกันทำให้เกิดความได้เปรียบเสียเปรียบในการเลือกตั้งหรือจูงใจให้ผู้มีสิทธิเลือกตั้งไปลงคะแนนให้ผู้สมัครหมายเลขใดหมายเลขหนึ่งที่มีคะแนนนำได้ หรือทำให้ผู้มีสิทธิเลือกตั้งเกิดความสงสารแล้วตัดสินใจลงคะแนนให้ผู้สมัครที่มีผลโพลต่ำได้ เพราะมีความเป็นไปได้ทั้งสองแนวทาง
ส่วนผู้มีสิทธิเลือกตั้งคนใดที่รู้ล่วงหน้าว่าไม่อาจไปใช้สิทธิลงคะแนนเลือกตั้งในวันที่ 22 พฤษภาคม อาทิ ติดนัดพบแพทย์ เดินทางไปต่างประเทศ สามารถแจ้งเหตุ ได้ก่อนวันเลือกตั้ง 7 วัน ตั้งแต่วันที่ 15-21 พฤษภาคม และ 7 วัน หลังวันเลือกตั้ง ตั้งแต่วันที่ 23-29 พฤษภาคม 2565 ผ่าน 3 ช่องทาง คือ 1. ยื่นต่อนายทะเบียนท้องถิ่นที่เขตของตนด้วยตนเองหรือมอบหมายให้ผู้อื่นยื่นแทน 2. ทำเป็นหนังสือชี้แจงเหตุทางไปรษณีย์ และ 3. แจ้งเหตุออนไลน์ที่เว็บไซต์ www.bora.dopa.go.th หรือ www.ect.go.th หรือสามารถทผ่านโทรศัพท์มือถือผ่านแอปพลิเคชั่นสมาร์ทโหวต( Smart Vote ) หัวข้อ “การแจ้งเหตุจำเป็นที่ไม่อาจไปใช้สิทธิเลือกตั้งทางอิเล็กทรอนิกส์
สำหรับช่วงโค้งสุดท้ายก่อนถึงวันเลือกตั้งนั้น ผู้อำนวยการ กกต.กทม. เน้นย้ำผู้สมัครทุกคนว่า หาเสียงเป็นไปด้วยความเรียบร้อยตามที่กฎหมายกำหนด โดยเฉพาะการปิดป้ายประกาศต่างๆ ให้ติดยังสถานที่ที่กกต.ท้องถิ่นประกาศกำหนด อย่าไปติดนอกเขตพื้นที่เลือกตั้งของตัวเองเด็ดขาด ส่วนผู้มีสิทธิเลือกตั้ง ขณะนี้เหลือเวลาอีก 7 วัน ขอให้ศึกษาชื่อ ประวัติ ของผู้สมัครในเขตเลือกตั้งให้รอบคอบ โดยปัจจุบัน ผู้สมัคร ผู้ว่าฯกทม. มีจำนวน 29 คน ส่วนผู้สมัครส.ก.เขตใครเขตคนนั้น ขอให้ตรวจสอบรายชื่อ หมายเลขให้ดี เพราะผู้สมัครแต่ละพรรคของแต่ละเขตหมายเลขจะไม่เหมือนกัน